Vra vir Ed - lesersvrae oor trusts en tesamente beantwoord | Maroela Media
Vra vir Ed – lesersvrae oor trusts en tesamente beantwoord
Eduann Vorster, bemarkingsdirekteur by Capital Legacy, antwoord 'n paar lesersnavrae. Het jy ook 'n vraag? Gebruik die vorm in dié artikel om jou vraag vir Ed te stuur.
Het jy ook 'n vraag?
Het jy ook 'n vraag oor testamente, trusts of boedels? Voltooi hierdie vorm sodat Ed dit kan oorweeg vir 'n volgende moontlike lesersnavraag.
Vorige lesersvrae beantwoord
Lesersvraag: Ek is 32 jaar oud en getroud, het ek regtig nou 'n testament nodig en wat sal die implikasies wees indien ek nie een het nie?
Ek is bly jy het hierdie vraag gevra, baie mense dink dat hulle eers later in hulle lewe 'n testament nodig het, maar die realiteit is dat jy eintlik 'n testament nodig het sodra jy enige bates het wat jy graag wil bemaak indien jy sou afsterf. Jy het ook veral 'n testament nodig indien jy enige lewensveranderinge ondergaan, soos in die huwelik tree, met 'n gesin begin, huiskoop, ens. Indien jy sou wegval sonder 'n testament sal jou finale wense nie gedokumenteer wees nie en jou boedel mag in 'n groot gemors gelaat word vir jou geliefdes om uit te sorteer. Afhangende van jou boedel, en of jy kinders het of nie, mag jy moontlik ook byvoorbeeld voorsiening wil maak vir 'n testamentêre trust.
Om jou testament op te stel is nie so moeilik soos wat jy dink nie, dis net 'n uur van jou tyd en jy sal gemoedsrus hê!
Lesersvraag: Ek het my testament jare gelede opgestel, hoe belangrik is dit dat ek dit bywerk?
Dankie vir 'n goeie vraag! Die probleem indien jy nie jou testament bywerk nie, lê daarin dat dit waarskynlik nie jou huidige situasie reflekteer nie. Jou testament is 'n dinamiese dokument en behoort elke lewensfase waardeur jy beweeg, te weerspieël. Jy het dalk eiendom aangekoop, kinders gehad, of deur 'n egskeiding gegaan sedert jy jou aanvanklike testament opgestel het. Dit is belangrik om daarop te let dat baie mense met ouer testamente wel testamente het, maar dit is nie geldig nie. Die testament mag byvoorbeeld nie korrek onderteken wees deur die getuies nie. Dis ook belangrik om daarop te let dat jou gade, en enigeen wat as 'n begunstigde, eksekuteur of trustee aangedui word, byvoorbeeld nie as 'n getuie mag teken nie.
Ons beveel aan dat jy jou testament elke paar jaar bywerk of wanneer jy ook al 'n groot lewensverandering ondergaan.
Lesersvraag: Ek is onlangs geskei en het nog nie kans gehad om my testament by te werk nie. Sal my nuwe vrou outomaties my bates erf indien iets met my gebeur?
Hierdie is 'n vraag wat ons dikwels teëkom, dankie. Die realiteit is wanneer mense deur lewensveranderende tye gaan – die laaste ding waaraan hulle dink die bywerking van hulle testament is. Jou testament moet beskou word as 'n dinamiese, lewende dokument wat elke paar jaar bygewerk moet word of wanneer jy 'n groot lewensverandering ondergaan, soos in jou geval, egskeiding. Jy moet dit beslis onmiddellik bywerk.
Suid-Afrikaanse wetgewing stipuleer dat wanneer jy deur 'n egskeiding gaan, jy drie maande grasie het om jou testament by te werk.
Indien jy sou afsterf voor die drie maande verval, sal die Hof dit beskou asof jou vorige gade voor jou weggeval het (al het hulle nie werklik afgesterf nie). Hy/sy sal as begunstigde uitgesluit wees van jou testament en sal dus nie erf nie. Daardie gedeelte van die boedel kan dan beredder word ingevolge die Intestate-opvolgingswet.
Indien jy nie jou testament bywerk nie en jy drie maande ná jou egskeiding sterf, sal die Hof aanneem dat jou bedoeling was om jou vorige gade as 'n begunstigde te behou. Dit mag ernstige probleme veroorsaak wanneer jy wegval en indien jy weer getrou het en moontlik kinders gehad het by jou nuwe gade.
Dit kan vernietigende, onbedoelde gevolge veroorsaak as jy sonder 'n bygewerkte testament afsterf. Jou bates mag dalk in geheel deur jou vorige gade geërf word.
Kontak ons gerus by capitallegacy.co.za vir meer inligting – ons bied gratis testament-konsultasies aan.
Lesersvraag: Ek het twee kinders, onderskeidelik vier en nege jaar oud, en ek het nog nie 'n testament nie. Wat sou met hulle gebeur indien ek en my gade albei gelyktydig afsterf?
Wat baie mense nie besef nie is dat wanneer kinders albei hul ouers verloor en hulle nog minderjarig is, kan hulle nie direk erf nie. Dit beteken hulle erfporsies mag oorbetaal word aan die Regering se Voogdyfonds of 'n wettige voog – beide situasies is nie ideaal nie.
Wanneer 'n minderjarige kind se erfporsie deur die Voogdyfonds beredder word, word dit aan die aangewese voog oorgelaat om aansoek te doen vir geld om vrygestel te word vir daaglikse lewenskostes soos klere, kos, skoolfooie ens. Dit is 'n lastige proses wat dikwels beteken dat daar vertragings is met die fondse wat vrygestel moet word en dit kan 'n ernstige impak op 'n kind se lewe hê.
Die eenvoudige oplossing is om jou testament opgestel te kry en voorsiening te maak vir 'n testamentêre trust in jou testament. Jou testament behoort nie alleenlik uiteen te sit wie wat erf nie, maar ook wie jou kinders se voog(de) moet wees, sowel as hoe die geld en bates wat jy aan hulle nalaat, aangewend behoort te word. 'n Testamentêre trust help om te verseker dat die erfporsie wat jy aan jou minderjarige kinders nalaat, goed en tot hulle voordeel bestuur word. Wanneer hulle ouer is, kan die balans van die trust vrygestel word aan hulle, indien dit jou wens was. Baie mense verseker egter wel dat hulle kind se volle erfporsie in die trust gehou word totdat die kind min of meer 25 jaar oud is en volwasse genoeg is om hulle eie sake te kan bestuur.
Lesersvraag: Wat is die verskil tussen Eksekuteurskap en Trusteeskap?
Goeie vraag! Wanneer jy jou testament opstel, kan jy stipuleer wie jy as jou eksekuteur(s) en trustee(s) wil aanstel.
Die eksekuteur sal wetlik verantwoordelik daarvoor wees om jou boedel te bestuur (geld, eiendom en besittings) en om jou instruksies uit te voer soos uiteengesit in jou testament wanneer jy afsterf. Hierdie administrasie is 'n intensiewe taak en baie boedels mag 6 – 24 maande neem om beredder te word. Baie mense stel vertroude vriende of familielede aan as eksekuteur, maar dit is nie altyd die beste besluit nie, aangesien hulle moontlik nie weet wat om te doen nie en uiteindelik in elk geval die verantwoordelikheid aan iemand anders oordra. Vind liewer 'n betroubare, goed gevestigde spesialismaatskappy wat jy weet nog sal voortbestaan wanneer jy nie meer daar is nie.
'n Trustee, aan die ander kant, is 'n individu wat aangestel word om 'n trust te bestuur tot voordeel van die trustbegunstigdes. Jy behoort 'n onafhanklike trustee te kies wat weet wat jy vir jou kinders sou wou hê. Jy kan ook iemand na aan die familie as 'n mede-trustee saam met die onafhanklike kurator aanstel. Saam kan die eksekuteur en die trustee beplan om jou wense vir jou begunstigdes ten beste na te kom.